57. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 102102/111-101 της 19/30 Αυγ.  1980 (ΦΕΚ Β΄ 838) Περί ανανεώσεως προσκομίσεως αποδεικτικού φορολογικής ενημερότητας για εκτελωνισμό εμπορευμάτων. Έχοντας υπόψη: 1.Τα άρθρ. 9 και 10 του Νόμ. 2097/1952 «περί ρυθμίσεως ειδικών τινών περιπτώσεων εφαρμογής του Νόμου περί εισπράξεως δημοσίων εσόδων και άλλων τινών διατάξεων». 2.Την απόφασή μας αριθ. 247793/1965 «περί αποδεικτικού ενημερότητος των προς το Δημόσιον χρεών» όπως τροποποιήθηκε, συμπληρώθηκε και ισχύει σήμερα. 3.Την ανάγκη απλουστεύσεως των τελωνειακών διαδικασιών και τη διευκόλυνση των συναλλασσομένων με τα τελωνεία, αποφασίζουμε: Η υποχρέωση προσκομίσεως αποδεικτικού φορολογικής ενημερότητας, για τον εκτελωνισμό εμπορευμάτων είναι υποχρεωτική εφόσον η τιμολογιακή αξία των προς εκτελωνισμό εμπορευμάτων υπερβαίνει τις διακόσιες χιλιάδες δραχμές. Η διάρκεια ισχύος του πιο πάνω αποδεικτικού είναι εξάμηνη από της ημερομηνίας εκδόσεώς του. 